A BIZOTTSÁG HATÁROZATA
(2004. október 7.)
az élelmiszerek besugárzására elismert harmadik országbeli létesítmények listájának elfogadásáról szóló 2002/840/EK határozat módosításáról
(az értesítés a B(2004) 3679. számú dokumentummal történt)
(EGT vonatkozású szöveg)
(2004/691/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az ionizáló sugárzással kezelt élelmiszerekre és élelmiszer-összetevőkre vonatkozó tagállami jogszabályok közelítéséről szóló, 1999. február 22-i 1999/2/EK európai parlamenti és tanácsi irányelvre (1) és különösen annak 9. cikke (2) bekezdésére,
mivel:
(1)
Az 1999/2/EK irányelv szerint egy ionizáló sugárzással kezelt élelmiszer nem hozható be egy harmadik országból, csak ha az adott élelmiszert egy, a Közösség által jóváhagyott besugárzó létesítményben kezelték.
(2)
A jóváhagyott létesítmények első listáját a 2002/840/EK (2) bizottsági határozat határozta meg.
(3)
A Bizottság Törökországból és Svájcból az ottani illetékes hatóságokon keresztül benyújtott egy-egy kérelmet egy besugárzó létesítmény jóváhagyása iránt. A Bizottság szakértői megvizsgálták a besugárzó létesítményeket annak megállapítása céljából, hogy azok megfelelnek-e az 1999/2/EK irányelv előírásainak és különösen hogy a hivatalos felügyelet garantálja-e azt, hogy ezek megfeleljenek az említett irányelv 7. cikkében foglalt követelményeknek. Mindkét ország illetékes hatóságai kielégítő módon reagáltak a zárójelentés összes ajánlására.
(4)
Magyarország 2004. május 1-jén történt közösséghez történt csatlakozása óta többé nem helyénvaló felsorolni ennek a tagországnak a besugárzó létesítményét a 2002/840/EK határozat mellékletében. Ezt a létesítményt fel kell venni az 1999/2/EK irányelv 7. cikkének (4) bekezdésében említett, a tagállamok jóváhagyott besugárzó létesítményeit tartalmazó listára.
(5)
Emiatt a 2002/840/EK határozatot ennek megfelelően módosítani kell.
(6)
Az e határozatban előírt rendelkezések összhangban vannak az Élelmiszerlánc és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
a 2002/840/EK határozat melléklete helyébe ennek a határozatnak a melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2004. október 7-én.